《送方介卿还南都》
明代·黄仲昭

乌石山前旧名阀，年来乐事尤奇绝。看花春日影联翩，锡诰明廷宠稠叠。

宪府难兄偶过家，仪曹弟亦迂星槎。双亲鬓毛犹未雪，二子银带俱生花。

华诞春风启瑶席，纷纷献寿群仙集。安期火枣大于瓜，王母蟠桃赤如日。

化国之日舒以长，双亲寿考应无疆。云路显扬殊未艾，华堂福祉尤难量。

移孝为忠有明训，寻常定省何足论。好摅衷悃绍皋夔，用致吾君轶尧舜。

前日难兄赴岭南，霜威已见摧奸贪。今朝难弟归兰省，明堂不久需梗楠。

离筵酒尽青山暮，一片愁心关去住。他时皓月白门秋，梦魂还绕乌山树。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。